CELEX: 32019H0903(13)
Language: et
Date: 2019-06-18 00:00:00
Title: Komisjoni soovitus, 18. juuni 2019, Küprose lõimitud riikliku energia- ja kliimakava (2021–2030) projekti kohta

3.9.2019   
            
            
               ET
            
            
               Euroopa Liidu Teataja
            
            
               C 297/48
            
         
      KOMISJONI SOOVITUS,
      18. juuni 2019,
      Küprose lõimitud riikliku energia- ja kliimakava (2021–2030) projekti kohta
      (2019/C 297/13)
      EUROOPA KOMISJON,
      võttes arvesse Euroopa Parlamendi ja nõukogu 11. detsembri 2018. aasta määrust (EL) 2018/1999, milles käsitletakse energialiidu ja kliimameetmete juhtimist ning millega muudetakse Euroopa Parlamendi ja nõukogu määrusi (EÜ) nr 663/2009 ja (EÜ) nr 715/2009, Euroopa Parlamendi ja nõukogu direktiive 94/22/EÜ, 98/70/EÜ, 2009/31/EÜ, 2009/73/EÜ, 2010/31/EL, 2012/27/EL ja 2013/30/EL ning nõukogu direktiive 2009/119/EÜ ja (EL) 2015/652 ning tunnistatakse kehtetuks Euroopa Parlamendi ja nõukogu määrus (EL) nr 525/2013, (1) eriti selle artikli 9 lõiget 2,
      ning arvestades järgmist:
      
                  (1)
               
               
                  Vastavalt määrusele (EL) 2018/1999 peavad liikmesriigid esitama komisjonile ajavahemikku 2021–2030 hõlmava lõimitud riikliku energia- ja kliimakava projekti kooskõlas kõnealuse määruse artikli 3 lõikega 1 ja I lisaga. Esimesed lõimitud riikliku energia- ja kliimakava projektid tuli esitada 31. detsembriks 2018.
               
            
                  (2)
               
               
                  Küpros esitas oma lõimitud riikliku energia- ja kliimakava projekti 29. jaanuaril 2019. Selle kava projekti esitamisega algab komisjoni ja liikmesriikide vahelise järkjärgulise protsessi esimene etapp, et kõnealused energia- ja kliimakavad lõplikult vormistada ja seejärel ellu rakendada.
               
            
                  (3)
               
               
                  Vastavalt määrusele (EL) 2018/1999 peab komisjon hindama lõimitud riiklike energia- ja kliimakavade projekte. Komisjon hindas põhjalikult Küprose lõimitud riikliku energia- ja kliimakava projekti ning võttis seejuures arvesse määruse (EL) 2018/1999 asjakohaseid sätteid. Kõnealune hinnang (2) avaldatakse koos käesoleva soovitusega. Allpool esitatud soovitused põhinevad sellel hinnangul.
               
            
                  (4)
               
               
                  Eelkõige käsitletakse komisjoni soovitustes järgmist: i) eesmärkide ja panuste ulatuslikkus, et ühiselt saavutada energialiidu eesmärgid, eriti liidu 2030. aasta taastuvenergia- ja energiatõhususeesmärgid, samuti elektrivõrkude omavahelise ühendatuse tase, mille liikmesriik on 2030. aastaks eesmärgiks seadnud; ii) liikmesriikide ja liidu tasandi eesmärkidega seotud poliitikasuunad ja meetmed ning muud poliitikasuunad ja meetmed, mis võivad piiriüleselt asjakohased olla; iii) täiendavad poliitikasuunad ja meetmed, mida võidakse nõuda lõimitud riiklikes energia- ja kliimakavades; iv) lõimitud riiklikus energia- ja kliimakavas esitatud olemasolevate ning kavandatud poliitikasuundade ja meetmete koostoime ja järjepidevus energialiidu ühe mõõtme ning eri mõõtmete piires.
               
            
                  (5)
               
               
                  Soovituste väljatöötamisel võttis komisjon ühelt poolt arvesse vajadust liita kõigi liikmesriikide kavandatud arvulised panused, et hinnata eesmärki liidu tasandil, ning teiselt poolt vajadust anda asjaomasele liikmesriigile piisavalt aega võtta komisjoni soovitusi nõuetekohaselt arvesse enne oma riikliku kava lõplikku vormistamist.
               
            
                  (6)
               
               
                  Komisjoni soovitused liikmesriikide taastuvenergiaeesmärkide kohta põhinevad määruse (EL) 2018/1999 II lisas esitatud valemil, mis tugineb objektiivsetele kriteeriumidele.
               
            
                  (7)
               
               
                  Energiatõhususalaste soovituste puhul on komisjon lähtunud hinnangust, mis on antud lõimitud riikliku energia- ja kliimakava projektis esitatud riiklike eesmärkide ulatusele võrreldes liidu tasandi eesmärkide saavutamiseks vajalike ühiste jõupingutustega, võttes vajaduse korral arvesse teavet riigi konkreetse eripära kohta. Riikide lõplik panus energiatõhususse peaks kajastama nende kulutõhusa energiasäästu potentsiaali ning seda peaks toetama kindla, pikaajalise hoonete renoveerimise strateegiaga ja sellekohaste meetmetega, et täita Euroopa Parlamendi ja nõukogu direktiivi 2012/27/EL (3) artiklist 7 tulenevaid kohustusi. Samuti peaksid liikmesriigid tõendama, et on nõuetekohaselt võtnud arvesse energiatõhususe esikohale seadmise põhimõtet, ja selgitama täpsemalt, kuidas aitab energiatõhusus kulutõhusalt saavutada riigi eesmärgid kujundada välja vähese CO2-heitega konkurentsivõimeline majandus, tagada energiavarustuskindlus ning leida lahendus energiaostuvõimetuse probleemile.
               
            
                  (8)
               
               
                  Vastavalt juhtimismäärusele peavad liikmesriigid andma üldülevaate investeeringutest, mis on vajalikud lõimitud riikliku energia- ja kliimakava projektis esitatud eesmärkide ja panuste saavutamiseks, ning üldhinnangu nende investeeringute allikate kohta. Lõimitud riiklikud energia- ja kliimakavad peaksid tagama riikide poliitikasuundade ja meetmete läbipaistvuse ja prognoositavuse ning seega investeerimiskindluse.
               
            
                  (9)
               
               
                  Samal ajal on komisjon Euroopa 2018.–2019. poolaasta ühe osana tähelepanelikult keskendunud liikmesriikide energia- ja kliimapoliitikaga seotud investeerimisvajadustele. Euroopa poolaasta raames on komisjon käsitlenud seda küsimust 2019. aasta aruandes Küprose kohta (4) ja komisjoni soovituses, mis käsitleb nõukogu soovitust Küprosele (5). Lõimitud riiklike energia- ja kliimakavade projektide hindamisel võttis komisjon arvesse Euroopa poolaasta raames tehtud viimaseid järeldusi ja antud soovitusi. Komisjoni soovitused täiendavad Euroopa poolaasta raames esitatud värskeimaid riigipõhiseid soovitusi. Ühtlasi peaksid liikmesriigid tagama, et nende lõimitud riiklikus energia- ja kliimakavas võetakse arvesse Euroopa poolaasta raames antud värskeimaid riigipõhiseid soovitusi.
               
            
                  (10)
               
               
                  Peale selle peab liikmesriik vastavalt juhtimismäärusele võtma nõuetekohaselt arvesse kõiki soovitusi, mis komisjon on andnud 31. detsembriks 2019 esitatava lõimitud riikliku energia- ja kliimakava projekti kohta, ja kui asjaomane liikmesriik ei järgi soovitust või suurt osa sellest, peaks liikmesriik esitama ja avalikustama selle põhjused.
               
            
                  (11)
               
               
                  Vastavalt asjaoludele peaksid liikmesriigid esitama oma lõimitud riiklikus energia- ja kliimakavas ning järgmiste aastate ajakohastatud versioonides need samad andmed, mis nad esitavad Eurostatile või Euroopa Keskkonnaametile. Ühtede ja samade allikate ning olemasolu korral ka Euroopa statistika kasutamine on oluline modelleerimise ja prognooside lähtestsenaariumi arvutamiseks. Euroopa statistika kasutamine võimaldab paremini võrrelda lõimitud riiklikes energia- ja kliimakavades kasutatud andmeid ja prognoose.
               
            
                  (12)
               
               
                  Lõplik lõimitud riiklik energia- ja kliimakava peab sisaldama kõiki määruse (EL) 2018/1999 I lisas esitatud üksikasju. Seoses sellega tuleks hinnata kavandatud poliitikasuundade ja meetmete makromajanduslikku mõju ja niivõrd, kui see on võimalik, mõju tervisele, keskkonnale, tööhõivele ja haridusele ning oskustele ja sotsiaalmõju. Lõpliku lõimitud riikliku kliima- ja energiakava ettevalmistamisse tuleb kaasata avalikkus ja muud sidusrühmad. Neid ja muid üksikasju on kirjeldatud käesoleva soovitusega koos avaldatud talituste töödokumendis (6).
               
            
                  (13)
               
               
                  Kuigi lõplikus kavas kirjeldatud poliitikasuunad ja meetmed tunduvad kõigi mõõtmete puhul üldiselt sidusad olevat, peaks Küpros oma lõplikus kavas esitama täpsema hinnangu nende poliitikasuundade ja meetmete vaheliste seoste kohta. Samuti peaks Küpros esitama lisateavet CO2-heite vähendamise, energiajulgeoleku ja siseturu mõõtme koostoime ning ka energiatõhususe esikohale seadmise põhimõtte kohta. Analüüs võiks sisaldada hinnangulisi arvandmeid ning poliitikasuundade ja meetmete vahelisi võimalikke negatiivseid seoseid ning ka seda, kuidas Küpros kavatseb neid arvesse võtta. Poliitikasuundade koostoime ja horisontaalmõju hinnangust võiks kasu olla ka selliste üksikute poliitikasuundade või nende rühmade ja meetmete puhul, millel on laialdane mõju Küprose energiasüsteemile ja ka väljaspool seda. Sellised poliitikasuunad on suunad, mis on seotud konkurentsivõimelise elektrituru täieliku ellurakendamisega, maagaasi kasutuselevõtuga või Küprose isoleeritud elektrisüsteemi ühendamisega. Teadustegevuse, innovatsiooni ja konkurentsivõime mõõtme all seatud eesmärgid peavad toetama muude energialiidu mõõtmete jaoks kavandatud jõupingutusi.
               
            
                  (14)
               
               
                  Lõplikku lõimitud riiklikku kliima- ja energiakava võiks täiendada ka põhjalikumate meetmetega, et kasutada ära võimalikku seost ringmajandusega.
               
            
                  (15)
               
               
                  Komisjon on Küprosele antud soovitustes lähtunud Küprose esitatud lõimitud riikliku energia- ja kliimakava projektile antud hinnangust, mis avaldatakse koos käesoleva soovitusega (7),
               
            SOOVITAB KÜPROSEL TEHA JÄRGMIST:
      
                  1.
               
               
                  Täpsustada, kuidas kavatseb Küpros saavutada 2030. aastaks kasvuhoonegaaside heite eesmärgi –24 % võrreldes 2005. aastaga ELi heitkogustega kauplemise süsteemi mittekuuluvates sektorites tekkiva heite osas, kaaludes täiendavaid kulutõhusaid poliitikasuundi aastatel 2021–2030 ning märkides, kuidas kavatsetakse kasutada paindlikke võimalusi seoses selliste sektorite heitega, mis kuuluvad jõupingutuste jagamist käsitleva otsuse kohaldamisalasse ning on seotud maakasutuse, maakasutuse muutuse ja metsandusega. Eelkõige tuleks keskenduda transpordisektorile.
               
            
                  2.
               
               
                  Suurendada Küprose panust liidu 2030. aasta taastuvenergia osakaalu eesmärki, st suurendada Küprosel taastuvenergia osakaalu vähemalt 23 %ni aastaks 2030, nagu on märgitud määruse (EL) 2018/1999 II lisas esitatud valemis, olles nõuetekohaselt arvesse võtnud asjaomaseid tingimusi ja riiklikke piiranguid. Lisada lõplikku lõimitud riiklikku energia- ja kliimakavva soovituslik trajektoor, mis määruse (EL) 2018/1999 artikli 4 punkti a alapunkti 2 kohaselt hõlmab kõiki võrdlustasemeid, vastavalt taastuvenergia osakaalule, pidades silmas vajadust suurendada jõupingutusi selle eesmärgi ühiseks saavutamiseks. Esitada üksikasjalikud arvuliselt väljendatud poliitikasuunad ja meetmed, mis on kooskõlas Euroopa Parlamendi ja nõukogu direktiivis (EL) 2018/2001 (8) sätestatud kohustustega ning võimaldavad kõnealuse panuse õigel ajal ja kulutõhusalt saavutada. Suurendada jõupingutusi kütte- ja jahutus- ning transpordisektoris, et täita direktiivi (EL) 2018/2001 artiklist 23 tulenev soovituslik eesmärk ja kõnealuse direktiivi artiklist 25 tulenev transpordisektori eesmärk. Esitada täiendavad üksikasjad ja meetmed oma tarbeks toodetavat energiat ja taastuvenergiakogukondi hõlmavate tugiraamistike kohta kooskõlas direktiivi (EL) 2018/2001 artiklitega 21 ja 22.
               
            
                  3.
               
               
                  Kehtestada märkimisväärselt kõrgem eesmärk lõpp- ja primaarenergia tarbimise vähendamiseks aastaks 2030, pidades silmas asjaolu, et liidus 2030. aastaks seatud energiatõhususeesmärgi saavutamiseks on vaja rohkem pingutada. Viimistleda prognoosid ja stsenaariumid, mis võimaldavad igas sektoris hinnata uute kavandatud poliitikasuundade, meetmete ja programmide mõju primaar- ja lõppenergia tarbimisele kuni aastani 2040, sh 2030. aasta puhul, ning lisada soovituslik trajektoor alates 2021. aastast. Keskenduda rohkem transpordisektori energiatõhususele ja suurendada selle konkreetse sektoriga seotud meetmete ulatust, võttes arvesse, et selles sektoris tarbitakse 2030. aastal pool riigis tarbitavast energiast.
               
            
                  4.
               
               
                  Määrata kindlaks turgude lõimimise tulevikueesmärgid (eelkõige meetmed gaasisektoris), võttes arvesse kava tagada riigis lähitulevikus maagaasitarned. Esitada elektriturgude korralduse hetkeolukord selgelt ja kooskõlas siseturu mõõtme all kirjeldatud eesmärkidega.
               
            
                  5.
               
               
                  Selgitada täpsemalt riiklikke ja rahastamiseesmärke teadustegevuse, innovatsiooni ja konkurentsivõime valdkonnas (eelkõige seoses energialiiduga), mida on vaja saavutada kuni 2030. aastani, nii et need oleksid hõlpsalt mõõdetavad ning toetaksid lõimitud riiklikus energia- ja kliimakavas muude mõõtmete jaoks seatud eesmärkide täitmist. Toetada nende eesmärkide saavutamist konkreetsete ja piisavate poliitikasuundade ja meetmetega, sealhulgas teiste liikmesriikidega koos välja töötatavate suundade ja meetmetega, näiteks Euroopa energiatehnoloogia strateegilise kava kaudu.
               
            
                  6.
               
               
                  Tõhustada käimasolevat koostööd naaberriigi Kreeka ja teiste liikmesriikidega, sh selliste mõõtmete puhul nagu siseturg, energiajulgeolek ning teadusuuringud, innovatsioon ja konkurentsivõime. Suurendada võimaluse korral ELi saarte puhta energeetika algatuse raames koostööd liikmesriikide ja saarepiirkondadega, kus energiasüsteemi ümberkorraldamisel on sarnased geograafilised, klimaatilised ja taristuga seotud probleemid ja võimalused.
               
            
                  7.
               
               
                  Lisada põhjalik jagu, milles on esitatud kõik investeerimisvajadused mõõtmete ja allmõõtmete kaupa koos hinnangute jaoks kasutatud meetodi kirjeldusega ning tõenäolised riigi, piirkonna ja liidu tasandi rahastamisallikad.
               
            
                  8.
               
               
                  Loetleda kõik energiatoetused, sealhulgas eelkõige fossiilkütuste toetused, ning võetud ja kavandatud meetmed nende järkjärguliseks kõrvaldamiseks.
               
            
                  9.
               
               
                  Lisada analüüs selle kohta, milline on koostoime õhukvaliteeti ja õhkuheidet käsitlevate meetmetega, ning kirjeldada mõju õhusaastele eri stsenaariumide korral ja esitada vastavad arvandmed, lisades sellekohase teabe, ning võtta arvesse eri valdkondade omavahelist koostoimet ja kompromisside mõju.
               
            
                  10.
               
               
                  Paremini lõimida kavva ausa ja õiglase ülemineku aspektid ning eelkõige täpsustada kavandatud eesmärkide ning poliitikasuundade ja meetmete mõju sotsiaalvaldkonnale, tööhõivele ja oskustele. Arendada edasi energiaostuvõimetuse probleemi lahendamise korda ning esitada kaalutlused selle kohta, kuidas kõigi meetmete jaoks kavandatud poliitikasuunad ja meetmed peaksid mõjutama energiaostuvõimetust, nagu on sätestatud määruses (EL) 2018/1999.
               
            
         Brüssel, 18. juuni 2019
         
            
               Komisjoni nimel
            
            
               komisjoni liige
            
            Miguel ARIAS CAÑETE
         
      
      
         (1)  ELT L 328, 21.12.2018, lk 1.
      
         (2)  SWD(2019) 223.
      
         (3)  Euroopa Parlamendi ja nõukogu 25. oktoobri 2012. aasta direktiiv 2012/27/EL, milles käsitletakse energiatõhusust, muudetakse direktiive 2009/125/EÜ ja 2010/30/EL ning tunnistatakse kehtetuks direktiivid 2004/8/EÜ ja 2006/32/EÜ (ELT L 315, 14.11.2012, lk 1).
      
         (4)  SWD (2019) 1012 final.
      
         (5)  COM (2019) 513 final, 5. juuni 2019.
      
         (6)  SWD(2019) 223.
      
         (7)  SWD(2019) 223.
      
         (8)  Euroopa Parlamendi ja nõukogu 11. detsembri 2018. aasta direktiiv (EL) 2018/2001 taastuvatest energiaallikatest toodetud energia kasutamise edendamise kohta (ELT L 328, 21.12.2018, lk 82).